“ทรัมป์” เล็งสั่งสายการบินในปท.งดบินพื้นที่”โควิด” ระบาด หลังยอดติดเชื้อสหรัฐพุ่งสุดในโลก
"ทรัมป์" เล็งสั่งสายการบินในปท.งดบินพื้นที่ "โควิด" ระบาด หลังยอดติดเชื้อสหรัฐพุ่งสุดในโลก
2 เม.ย. 2563

ประธานาธิบดีโดนัลด์ ทรัมป์แห่งสหรัฐ แถลงต่อสื่อมวลชนที่ทำเนียบขาวว่า ตนกำลังพิจารณาสั่งให้สายการบินต่าง ๆ ระงับเที่ยวบินภายในประเทศระหว่างจุดที่โรคติดเชื้อไวรัสโคโรนาสายพันธุ์ใหม่ (โควิด-19) ระบาดรุนแรง เช่น นิวยอร์ก เพื่อควบคุมการแพร่ระบาดของไวรัสดังกล่าว
อย่างไรก็ดี ปธน.ทรัมป์ ยังไม่มีความแน่นอนเกี่ยวกับการสั่งห้ามบินดังกล่าว โดยรายงานข่าวระบุว่า ปธน.ทรัมป์ ดูเหมือนจะมีแผนสั่งห้ามบินในประเทศทุกเส้นทาง ไม่ใช่เพียงแค่จุดที่ไวรัสแพร่ระบาดรุนแรง หลังผู้นำสหรัฐเปิดเผยว่า ทางรัฐบาลกำลังมองในภาพรวมทั้งหมดเพราะสหรัฐอาจถึง “จุดที่ต้องทำเช่นนั้น”
นอกเหนือจากเที่ยวบินแล้ว ปธน.ทรัมป์ ยังมีแผนที่จะจำกัดการเดินทางทางรถไฟด้วย
ทั้งนี้ ความเคลื่อนไหวดังกล่าวมีขึ้น หลังประธานาธิบดีโดนัลด์ ทรัมป์ เตือนชาวสหรัฐให้เตรียมรับมือสถานการณ์การแพร่ระบาดอย่างรุนแรงของไวรัสโควิด-19 ในช่วง 2 สัปดาห์ข้างหน้า
“นี่จะเป็น 2 สัปดาห์ที่เจ็บปวดมาก ซึ่งเป็นสถานการณ์ที่ไม่เคยเกิดขึ้นมาก่อน ขณะที่เรากำลังเผชิญกับศัตรูที่มองไม่เห็น” ปธน.ทรัมป์ กล่าว
นอกจากนี้ ทำเนียบขาวเปิดเผยรายงานระบุว่า ชาวอเมริกันอาจเสียชีวิตจากโควิด-19 สูงถึง 100,000-240,000 ราย
ขณะนี้ สหรัฐมียอดผู้ติดเชื้อไวรัสโควิด-19 สูงสุดในโลก โดยมีจำนวน 188,592 ราย ขณะที่มีจำนวนผู้เสียชีวิต 4,059 ราย ซึ่งสูงกว่าจีน